Helge Søgaard har gennem de seneste 13 år sat Aalborg på det nationale og internationale turismelandkort og skabt en moderne, innovativ og fremtidssikret turistorganisation, siden han overtog chefjobbet for Aalborg Turist Bureau i 2002, skriver VisitAalborg i en pressemeddelelse. Bestyrelsesformand, Jens-Chr. Schmidt, VisitAalborg, beklager at man skal sige farvel til sin direktør, men han respekterer Helge Søgaards beslutning om at stoppe erhvervskarrieren. - Vi kommer til at savne Helge, som har ydet en usædvanlig stor og engageret indsats, der har bragt vækst og resultater med sig - hele tiden! Helge har i den grad sat Aalborg på landkortet og der står stor respekt om ham og hans arbejde i hele branchen, siger Jens-Chr. Schmidt. Ifølge Helge Søgaard selv, er beslutningen om at stoppe sket efter grundige overvejelser. - Jeg fylder 60 senere i år og synes nu, at jeg er i mål med en lang række store opgaver for VisitAalborg og turismen. Nu skal der være tid og mulighed for at prioritere familie og andre interesser efter et langt arbejdsliv, som har budt på mange rejsedage og lange arbejdsdage og mange aftenmøder. VisitAalborg er sikkert bragt i stilling i forhold til fremtiden, og nu skal der nye kræfter til for at fortsætte udviklingen og væksten. Men jeg kommer til at savne kolleger og venner i branchen, siger den afgående direktør. Bestyrelsen for VisitAalborg sætter nu gang i en proces med at rekruttere en ny direktør. Det forventes at være på plads henover sommeren. Helge Søgaard fortsætter som direktør indtil ind til en ny er på plads.

Opsummering:
Den nuværende direktør for VisitAalborg, Helge Søgaard, fratræder efter eget ønske i løbet af sommeren.